*Abramis brama*

---

**Animalia** — Chordata

Superclassis : Osteichthyes   
Classis : Actinopterygii   
Subclassis : Neopterygii   
Infraclassis : Teleostei   
Superordo : Ostariophysi   
Ordo : Cypriniformes   
Superfamilia : Cyprinioidea   
Familia : Cyprinidae   
Subfamilia : Leuciscinae   
Genus : ***Abramis***   
Cuvier, 1816  
Species : ***Abramis brama***   
Linnaeus, 1758  
   
Conservationis status

LC  
  
  
Vigens (IUCN 3.1)

*Blicca bjoerkna* supra, *Abramis brama* infra.
Nonnullae *Abrames bramae* in aquario Pragae exhibentur.
*Abramis brama* matura colore aeneo in Nederlandia.
***Abramis brama*** est Europaea piscium aquae dulcis species familiae Cyprinidarum. Quae nunc habetur sola species generis ***Abramis.*** In sermone cottidiano, **brama** appellatur.

Distributio
-----------

*Abramis brama* in regionibus ad septentriones Alpium et Pyrenaeorum atque in Balcania invenitur; praeterea ad orientem usque ad Mare Caspium, Pontem Euxinum, Lacumque Oxianum. In stagnis, lacubus, canalibusque habitat, atque in fluminibus lente fluentibus.

Descriptio
----------

*Abramis brama* plerumque a 30 ad 55 centimetra longa crescit, sed specimina usque ad 75 centimetra longa inventa sunt; plerumque a 2 ad 4 chiliogrammata ponderis est. Maxima longitudo est 90 fere centimetra, maximum pondus 9.1 fere chiliogrammata.

Corpus lateraliter complanatum, dorsum altum, os aliquantulum retrorsum positum est. Color est canus et argenteus, sed pisces senes aenei videntur, praecipue in aquis limpidis. Colores pinnarum a cano ad nigrum variant, sed numquam ad rubellos.

Pisces visu similes
-------------------

*Abramis brama* facile cum *Blicca bjoerkna* confunditur, praesertim iuvenis (vide photographemata). Optima harum specierum distinguendarum ratio est squamas deorsum a primo pinnae dorsalis radio ad lineam lateralem numerare. *Bliccis bjoerknis* minus quam decem squamarum ordines, *Abrami bramae* undecim aut plus sunt. Rubellus pinnae pectoralis *Bliccae bjoerknae* adulti color est proprietas diagnostica. *Abramis brama,* aliarum cyprinidarum similis, proles facile cum aliis speciebus gignit, et hybridae cum *Rutilo rutilo* a *bramis* puris difficillime distinguuntur.

Habitatio et victus
-------------------

*Abramis brama* plerumque in fluminibus (praecipue in ima aqua) et in stagnis lacubusque nutrimentis abundantibus quibus sunt aquae turbidae et multum algarum habitat. Invenitur praeterea in aqua amara.

Specimina in gregibus prope imam aquam congregantur. Nocte iuxta litus cibum appetunt, et diu in aquis perlucidis fundo harenoso praeditis fossa pascendi videntur. Ore protractili latentís effodiunt larvas chironomidarum, vermes tubifices, bivalvia, gastropoda; etiam plantis aquatilibus et planctone vescuntur.

Notae
-----

1. 1 2  Freyhof, J.; Kottelat, M. (2008). "*Abramis brama*". *The IUCN Red List of Threatened Species* (IUCN) **2008**: e.T135696A4184980
2. ↑  Reijo Pitkäranta, *Lexicon Finnico-Latino-Finnicum*. WSOY, 2001.
3. ↑  Giles 1994: 140–144.

Bibliographia
-------------

* Giles, Nick. 1994. *Freshwater Fish of the British Isles: A Guide for Anglers and Naturalists.* Swan Hill Press. ISBN 1-85310-317-9.

Nexus externi
-------------


|  |  |
| --- | --- |
|  | **Vicimedia Communia** plura habent quae ad ***Abramem bramam*** spectant. |

* "Abramis brama". *FishBase*. Ed. Ranier Froese and Daniel Pauly. Augustus 2011 version. N.p.: FishBase, 2011.
* ITIS 163666